b'\n_START_ARTICLE_\nGeorge Soros\n_START_SECTION_\nJaunyst\xc4\x97\n_START_PARAGRAPH_\nSorosas su savo t\xc4\x97vais 1946\xc2\xa0m. i\xc5\xa1vyko i\xc5\xa1 Vengrijos \xc4\xaf Vakarus, 1947\xc2\xa0m. emigravo \xc4\xaf Anglij\xc4\x85. Baig\xc4\x97 ekonomikos studijas presti\xc5\xbein\xc4\x97je Londono ekonomini\xc5\xb3 ir politikos moksl\xc5\xb3 mokykloje (London School of Economics and Political Science) 1952. Ten, be kita ko, jo pasaul\xc4\x97\xc5\xbei\xc5\xabrai tur\xc4\x97jo \xc4\xaftakos filosofas Karlas Poperis, platin\xc4\x99s Atviros visuomen\xc4\x97s id\xc4\x97jas._NEWLINE_1956\xc2\xa0m. persik\xc4\x97l\xc4\x97 \xc4\xaf JAV ir 1969\xc2\xa0m. u\xc5\xbesi\xc4\x97m\xc4\x97 apribotos rizikos fond\xc5\xb3 (angl. hedge fund) valdymu Kiurasao. Taip pat jo v\xc4\x97lesnis Quantum Funds, valdomas kartu su Jim Rogers buvo valdomas i\xc5\xa1 of\xc5\xa1orini\xc5\xb3 finans\xc5\xb3 centr\xc5\xb3\xc2\xa0\xe2\x80\x93 toki\xc5\xb3 kaip Nyderland\xc5\xb3 Antilai. Taip buvo i\xc5\xa1vengta JAV finans\xc5\xb3 \xc4\xafstaig\xc5\xb3 prie\xc5\xbei\xc5\xabros ir jurisdikcijos (pasak OECD International Task Force on Money Laundering tokie of\xc5\xa1oriniai centrai gali b\xc5\xabti ir nelegali\xc5\xb3 pajam\xc5\xb3 plovimo avanpostais).\n_START_SECTION_\nInvesticijos ir spekuliacijos\n_START_PARAGRAPH_\n1988\xc2\xa0m. remdamasis Insider informacija, pirkdamas ir parduodamas Pranc\xc5\xabzijos banko \xe2\x80\x9eSoci\xc3\xa9t\xc3\xa9 G\xc3\xa9n\xc3\xa9rale\xe2\x80\x9c akcij\xc5\xb3 paket\xc4\x85 gavo apie 2,8 mln. dol. pelno. 2005\xc2\xa0m. Pranc\xc5\xabzijos teismas paskyr\xc4\x97 pinigin\xc4\x99 baud\xc4\x85 d\xc4\x97l, kaip sp\xc4\x97jama, spekuliacinio pelno, pagr\xc4\xafsto gauta konfidencialia informacija (Insider)._NEWLINE_D\xc5\xbe. Sorosas i\xc5\xa1gars\xc4\x97jo 1992\xc2\xa0m. rugs\xc4\x97jo 16 d. vadinam\xc4\x85j\xc4\xaf Juod\xc4\x85j\xc4\xaf tre\xc4\x8diadien\xc4\xaf, kai jis, b\xc5\xabdamas \xc4\xafsitikin\xc4\x99s, kad svaras sterling\xc5\xb3 gali b\xc5\xabti pervertintas, stat\xc4\x97 ant \xc5\xa1ios valiutos (la\xc5\xbeybos). Jis pasiskolintus svarus i\xc5\xa1sikeit\xc4\x97 \xc4\xaf kitas ES valiutas\xc2\xa0\xe2\x80\x93 Vokietijos markes bei Pranc\xc5\xabzijos frankus._NEWLINE_\xc5\xbdiniasklaidoje buvo i\xc5\xa1platintas interviu, kuriame D\xc5\xbe. Sorosas pateik\xc4\x97 savo nuomon\xc4\x99 d\xc4\x97l svaro sterlingo. Finans\xc5\xb3 rinkos reagavo \xc5\xbeaibi\xc5\xa1kai. ECB tur\xc4\x97jo paremti Britanijos valiut\xc4\x85. Ta\xc4\x8diau po kiekvienos intervencijos D\xc5\xbe. Soroso pozicijos stipr\xc4\x97jo. Jis privert\xc4\x97 Britanijos bank\xc4\x85 (Centrinis bankas) i\xc5\xa1imti svar\xc4\x85 i\xc5\xa1 Europos valiutos sistemos (EVS) ir j\xc4\xaf devalvuoti. Juodojo tre\xc4\x8diadienio metu D\xc5\xbe. Sorosas u\xc5\xbedirbo ma\xc5\xbedaug apie 1 mlrd. dol. ir buvo pramintas tuo, kuris palau\xc5\xbe\xc4\x97 Anglijos bank\xc4\x85 (the man who broke the Bank of England)._NEWLINE_1993\xc2\xa0m. bir\xc5\xbeel\xc4\xaf D\xc5\xbe. Sorosas spekuliavo Vokietijos mark\xc4\x97s (DM) at\xc5\xbevilgiu. Jis paskelb\xc4\x97 ketin\xc4\x85s numu\xc5\xa1ti Vokietijos vertybini\xc5\xb3 popieri\xc5\xb3 (VP) kain\xc4\x85 Pranc\xc5\xabzijos VP at\xc5\xbevilgiu. Interviu jis skelb\xc4\x97: \xe2\x80\x9eDown with the D-Mark\xc2\xa0!\xe2\x80\x9c (\xc5\xbdemyn \xe2\x80\x9edoi\xc4\x8dmark\xc4\x99\xe2\x80\x9c!)._NEWLINE_1993\xc2\xa0m. kov\xc4\x85 vie\xc5\xa1ai parei\xc5\xa1k\xc4\x97, kad kils aukso kainos. Tai i\xc5\xa1provokavo atsarg\xc5\xb3 pirkimo bang\xc4\x85. Aukso kaina pakilo daugiau nei 20 proc. (per 4 m\xc4\x97nesius). Pardav\xc4\x99s savo aukso atsargas, D\xc5\xbe. Sorosas susi\xc5\xbe\xc4\x97r\xc4\x97 nema\xc5\xbe\xc4\x85 peln\xc4\x85._NEWLINE_Esant analogi\xc5\xa1koms aplinkyb\xc4\x97ms 1997\xc2\xa0m. Malaizijos ministras pirmininkas Mahathiras bin Mohamadas j\xc4\xaf apkaltino privertus devalvuoti Malaizijos ringit\xc4\x85. Ta\xc4\x8diau d\xc4\x97l Azijos finans\xc5\xb3 kriz\xc4\x97s tiesiogini\xc5\xb3 D\xc5\xbe. Soroso kalt\xc4\x97s \xc4\xafrodym\xc5\xb3 nebuvo u\xc5\xbe\xc4\x8diuopta.\n_START_SECTION_\nFilantropija\n_START_PARAGRAPH_\nD\xc5\xbeord\xc5\xbeas Sorosas vadovauja Atviros visuomen\xc4\x97s institutui Open Society Institute, savo vardo fondui Soros Foundations. Jis \xc4\xafgalino Afrikos jaunimui lankyti universitet\xc4\x85 University of Cape Town, par\xc4\x97m\xc4\x97 Centrin\xc4\x97s Europos universiteto Central European University veikl\xc4\x85. Lietuvoje veikia Atviros Lietuvos fondas.\n_START_SECTION_\nPolitika\n_START_PARAGRAPH_\nJAV politikoje D\xc5\xbe. Sorosas nebuvo iki \xc5\xa1iol aktyvus. Yra \xc5\xbeinoma tiek, kad jis skyr\xc4\x97 15,5 mln. doleri\xc5\xb3, kad b\xc5\xabt\xc5\xb3 i\xc5\xa1vengta D\xc5\xbeord\xc5\xbeo V. Bu\xc5\xa1o valdymo (l\xc4\x97\xc5\xa1as paskyr\xc4\x97 liberaliems politikams)._NEWLINE_D\xc5\xbe. Sorosas per Atviros visuomen\xc4\x97s (Open Society) bendrijas skatina demokratijos pl\xc4\x97tr\xc4\x85 ir visuomen\xc4\x97s strukt\xc5\xabr\xc5\xb3 vystym\xc4\x85si, pilietin\xc4\x97s visuomen\xc4\x97s aktyvum\xc4\x85. Manoma, kad jis, be to, ka\xc5\xbekada r\xc4\x97m\xc4\x97 \xc4\xafvairias opozicines grupuotes Pietry\xc4\x8di\xc5\xb3 Europoje bei buvusios TSRS \xc5\xa1alyse ir taip es\xc4\x85 dalyvavo politinio re\xc5\xbeimo nuvertimo metais. Tuo D\xc5\xbe. Sorosas \xc4\xafsigijo nema\xc5\xbeai prie\xc5\xa1\xc5\xb3. 2005 bir\xc5\xbeel\xc4\xaf Tbilisyje prie\xc5\xa1 j\xc4\xaf demonstravo keletas Z. Gamsachurdijos \xc5\xa1alinink\xc5\xb3.\n_START_SECTION_\nApdovanojimai\n_START_PARAGRAPH_\nD\xc5\xbeord\xc5\xbeas Sorosas pripa\xc5\xbeintas garb\xc4\x97s daktaru: New School for Social Research (Niujorkas), Oksfordo universitetas (1980), Budapest University of Economics ir Jeilio universitetas (1991).\n_START_SECTION_\n\xc5\xa0eima\n_START_PARAGRAPH_\nD\xc5\xbeord\xc5\xbeo Soroso santuoka su 63 met\xc5\xb3 Susana Weber truko 20 met\xc5\xb3, ta\xc4\x8diau nutr\xc5\xabko prie\xc5\xa1 \xc5\xa1e\xc5\xa1eris metus. Jis \xc5\xbemon\xc4\x85 paliko d\xc4\x97l tituluotos gra\xc5\xbeuol\xc4\x97s i\xc5\xa1 Jaroslavlio.\n_START_SECTION_\nEkonomin\xc4\x97s pa\xc5\xbei\xc5\xabros\n_START_PARAGRAPH_\nD\xc5\xbe. Soroso turtas vertinamas 5 mlrd. JAV doleri\xc5\xb3. Ta\xc4\x8diau savo knygose investuotojas pernelyg nesi\xc5\xbeavi dabarties ekonomini\xc5\xb3 id\xc4\x97j\xc5\xb3 tendencijomis. Jis yra i\xc5\xa1leid\xc4\x99s nema\xc5\xbeai knyg\xc5\xb3: \xe2\x80\x9eFinans\xc5\xb3 alchemija\xe2\x80\x9c (1988), \xe2\x80\x9ePasaulinio kapitalizmo kriz\xc4\x97\xe2\x80\x9c (1999), \xe2\x80\x9eNauja finansini\xc5\xb3 rink\xc5\xb3 paradigma: kredit\xc5\xb3 kriz\xc4\x97 ir k\xc4\x85 jinai rei\xc5\xa1kia\xe2\x80\x9c (2008), \xe2\x80\x9eAtviroji visuomen\xc4\x97: globalaus kapitalizmo reformacija\xe2\x80\x9c (2001) ir kitas._NEWLINE_Refleksyvumo teorija. Savo knygoje \xe2\x80\x9ePasaulinio kapitalizmo kriz\xc4\x97\xe2\x80\x9c Sorosas kritikuoja socialini\xc5\xb3 moksl\xc5\xb3 metodus, teigdamas, kad socialiniai mokslai n\xc4\x97ra tikslieji (gamtos) mokslai, tod\xc4\x97l ir \xc5\xa1i\xc5\xb3 moksl\xc5\xb3 tyrimo metodikos jiems negali b\xc5\xabti taikomos, nes skirtingai nei gamtos moksluose, socialiniuose moksluose tyr\xc4\x97jas gali paveikti tyrimo objekt\xc4\x85, taigi dauguma finans\xc5\xb3 ir ekonomini\xc5\xb3 teorij\xc5\xb3 yra tik spekuliacijos. Sorosas teigia, kad neegzistuoja toks dalykas kaip \xe2\x80\x9erinkos veik\xc4\x97j\xc5\xb3\xe2\x80\x9c racionalus pasirinkimas, nes toks pasirinkimas visuomet yra subjektyvus. \xc5\xa0\xc4\xaf savo po\xc5\xbei\xc5\xabr\xc4\xaf Sorosas vadina refleksyvumo teorija ir si\xc5\xablo j\xc4\x85 taikyti vietoj \xc5\xa1iuo metu naudojamos ir tiksliesiems mokslams taikytinos pusiausvyros teorijos._NEWLINE_Rinkos fundamentalizmas. Rinkos fundamentalizmu Sorosas vadina XX a. pabaigoje \xc4\xafsigal\xc4\x97jus\xc4\xaf po\xc5\xbei\xc5\xabr\xc4\xaf kuomet buvo kliaujamasi \xe2\x80\x9elaisvosios rinkos\xe2\x80\x9c sugeb\xc4\x97jimu i\xc5\xa1laikyti pusiausvyr\xc4\x85 (savireguliacija) ir kuomet buvo teigiama, kad valstyb\xc4\x97 turi nesiki\xc5\xa1ti \xc4\xaf rinkos ekonomik\xc4\x85. Sorosas kritikuoja rinkos fundamentalizm\xc4\x85 d\xc4\x97l to, kad jo \xe2\x80\x9epusiausvyros teorija\xe2\x80\x9c remiasi gamtos moksl\xc5\xb3 prielaidomis ir d\xc4\x97l to yra neteisinga, nes rinka i\xc5\xa1 prigimties yra refleksyvi\xc2\xa0\xe2\x80\x93 visos ekonomin\xc4\x97s kriz\xc4\x97s, nekilnojamo turto ir akcij\xc5\xb3 \xe2\x80\x9eburbulai\xe2\x80\x9c tik pagrind\xc5\xbeia jos iracionalum\xc4\x85 ir tod\xc4\x97l rinkai turi b\xc5\xabti taikoma refleksyvumo teorija. Tokiu b\xc5\xabdu Sorosas teigia, kad rinkos negalima racionaliai prognozuoti, nes \xe2\x80\x9em\xc5\xabs\xc5\xb3 supratimas netobulas, ir m\xc5\xabs\xc5\xb3 veiksm\xc5\xb3 pasekm\xc4\x97s gali b\xc5\xabti netik\xc4\x97tos\xe2\x80\x9c ir valstyb\xc4\x97s (ar tarptautini\xc5\xb3 organizacij\xc5\xb3) \xc4\xafsiki\xc5\xa1imas \xc4\xaf rink\xc4\x85 i\xc5\xa1skirtiniais atvejais yra b\xc5\xabtinas, norint apsaugoti rink\xc4\x85 nuo \xe2\x80\x9ekapitalizmo kriz\xc4\x97s\xe2\x80\x9c. Nors Sorosas yra laisvosios rinkos \xc5\xa1alininkas, jis teigia, kad \xe2\x80\x9erinkos fundamentalizmas siekia panaikinti kolektyvinius sprendimus ir rinkos vertybes padarydamas prana\xc5\xa1esnes u\xc5\xbe visas politines ir socialines vertybes, o tai \xc5\xa1iandien kelia didesn\xc4\xaf pavoj\xc5\xb3 atvirajai visuomenei negu kokia nors totalitaristin\xc4\x97 ideologija\xe2\x80\x9c (komunizmas ar nacizmas)._NEWLINE_Sorosas \xc4\xafvardina 2008\xc2\xa0m. finans\xc5\xb3 kriz\xc4\x99 kaip vien\xc4\x85 i\xc5\xa1 rinkos fundamentalizmo pasirei\xc5\xa1kim\xc5\xb3. JAV kilusi\xc4\x85 NT kredit\xc5\xb3 kriz\xc4\x99 jis paai\xc5\xa1kina tokiu refleksyvumo poveikiu: de\xc5\xa1imto de\xc5\xa1imtme\xc4\x8dio prad\xc5\xbeioje skolintojai prad\xc4\x97jo skolinti daugiau pinig\xc5\xb3 b\xc5\xabstui \xc4\xafsigyti, taigi daugiau \xc5\xbemoni\xc5\xb3 prad\xc4\x97jo pirkti namus, o tai suk\xc4\x97l\xc4\x97 b\xc5\xabsto kainas rinkoje. Skolintojai pasteb\xc4\x97jo, kad jie ne tik paskolino daugiau, bet ir tai, kad j\xc5\xb3 paskol\xc5\xb3 u\xc5\xbestat\xc5\xb3 (pirkt\xc5\xb3 nam\xc5\xb3) bendra vert\xc4\x97 padidejo, taigi skolintoj\xc5\xb3 paskol\xc5\xb3 rizika suma\xc5\xbe\xc4\x97jo (nors tas padid\xc4\x97jimas ir buvo sukeltas pa\xc4\x8di\xc5\xb3 skolintoj\xc5\xb3 veiksm\xc5\xb3). Tai paskatino juos dar daugiau skolinti b\xc5\xabsto \xc4\xafsigyjimui, nes prasid\xc4\x97jus skolinimosi bumui nam\xc5\xb3 kainos dar labiau i\xc5\xa1augo. Procesas save palaik\xc4\x97, be viso kito skolintojai, matydami ma\xc5\xbe\xc4\x97jan\xc4\x8di\xc4\x85 toki\xc5\xb3 paskol\xc5\xb3 rizik\xc4\x85 (juk vis\xc5\xb3 b\xc5\xabst\xc5\xb3 vert\xc4\x97 palyginus su i\xc5\xa1duot\xc5\xb3 paskol\xc5\xb3 sumomis kasmet vis did\xc4\x97jo!), suma\xc5\xbeino ir paskol\xc5\xb3 i\xc5\xa1davimo reikalavimus, kas dar labiau paskatino skolinim\xc4\x85si. Gal\xc5\xb3 gale tai 2007\xc2\xa0m. suk\xc4\x97l\xc4\x97 b\xc5\xabsto paskol\xc5\xb3 burbul\xc4\x85 JAV. \xc5\xa0is pavyzdys paai\xc5\xa1kina kod\xc4\x97l rinkos (tiek b\xc5\xabsto, tiek paskol\xc5\xb3 ar akcij\xc5\xb3) svyruoja laikui begant ir kod\xc4\x97l jos gali staiga kristi._NEWLINE_"Pelno motyvo vir\xc5\xa1enyb\xc4\x97, savanaudi\xc5\xa1kumo i\xc5\xa1auk\xc5\xa1tinimas iki moralinio principo, kai \xc5\xbemogaus vert\xc4\x97 matuojama pinigais ir finansine s\xc4\x97kme, i\xc5\xa1kreipia rinkos elgsen\xc4\x85. Priimant kolektyvinius sprendimus privalu bendruosius interesus i\xc5\xa1kelti auk\xc5\xa1\xc4\x8diau individualios naudos siekimo. "\n_START_SECTION_\nS\xc4\x97km\xc4\x97s filosofija\n_START_PARAGRAPH_\nD\xc5\xbe. Soroso s\xc4\x97km\xc4\x97s filosofija remiasi klystamumo teorijomis.\n_START_SECTION_\nKlystamumo teorija\n_START_PARAGRAPH_\nD\xc5\xbe. Soroso klystamumo teorija remiasi prielaida, kad pasaulio supratimas ir suvokimas yra i\xc5\xa1 prigimties netobulas. Ne\xc4\xafmanoma sukurti nei\xc5\xa1kraipyto pasaulio vaizdo. Tikrov\xc4\x97 visada yra turtingesn\xc4\x97 negu \xc5\xbemogaus suvokimas. Tikrov\xc4\x97 gali nustebinti m\xc4\x85stym\xc4\x85, o m\xc4\x85stymas gali kurti tikrov\xc4\x99._NEWLINE_M\xc4\x85stymas nulemia \xc4\xafvykius, kuriuose dalyvaujama. Tikrov\xc4\x97 ir \xc5\xbemogaus supratimas visada skiriasi. \xc5\xa0is atotr\xc5\xabkis s\xc4\x85lygoja per didelius l\xc5\xabkes\xc4\x8dius, skirtingus dalyvi\xc5\xb3 veiksmus ir sprendimus, kadangi jie remiasi neobjektyviomis \xc5\xbeiniomis. Pasekm\xc4\x97s nei\xc5\xa1vengiamai skirsis nuo dalyvi\xc5\xb3 l\xc5\xabkes\xc4\x8di\xc5\xb3._NEWLINE_Kas netobula, gali b\xc5\xabti patobulinta. Toks pripa\xc5\xbeinimas atveria erdv\xc4\x99 kriti\xc5\xa1kam m\xc4\x85stymui. Neapibr\xc4\x97\xc5\xbetumas gali b\xc5\xabti pa\xc5\xa1alintas, jei bus sukurtos strukt\xc5\xabros su klaid\xc5\xb3 taisymo mechanizmais (\xc5\xbeiniasklaida, kritikos teis\xc4\x97, nuomon\xc4\x97s laisv\xc4\x97, apeliacijos galimyb\xc4\x97 d\xc4\x97l valdinink\xc5\xb3 ir valstybini\xc5\xb3 \xc4\xafstaig\xc5\xb3 neveiklumo, auditas, kontrol\xc4\x97). Ta\xc4\x8diau niekas neveiks, jeigu nebus suvokiama, kad klystama, ir nebus norima taisyti klaid\xc5\xb3. Klystamumas rei\xc5\xa1kia savo paties klystamumo pripa\xc5\xbeinim\xc4\x85 ir siek\xc4\xaf tobul\xc4\x97ti.\n_START_SECTION_\nRadikalaus klystamumo teorija\n_START_PARAGRAPH_\nRadikalaus klystamumo teorija pagr\xc4\xafsta prielaida, kad m\xc4\x85stymas ir susikurti vaizdiniai (id\xc4\x97jos, projektai, planai) turi potenciali\xc5\xb3 tr\xc5\xabkum\xc5\xb3. K\xc5\xabrimo metu jie gal\xc4\x97jo b\xc5\xabti teisingi, bet jie bus pasmerkti tapti netinkamais v\xc4\x97liau. Tod\xc4\x97l visos id\xc4\x97jos yra potencialiai ydingos d\xc4\x97l negalimumo numatyti tiksli\xc4\x85 ateities vizij\xc4\x85._NEWLINE_Tr\xc5\xabkumai i\xc5\xa1ai\xc5\xa1k\xc4\x97ja ateityje. D\xc5\xbe. Soroso pozicija\xc2\xa0\xe2\x80\x93 nuolat ie\xc5\xa1koti tr\xc5\xabkum\xc5\xb3 kiekvienoje situacijoje. Aptikus klaid\xc4\x85\xc2\xa0\xe2\x80\x93 j\xc4\x85 i\xc5\xa1taisyti._NEWLINE_Klaiding\xc5\xb3 l\xc5\xabkes\xc4\x8di\xc5\xb3 puosel\xc4\x97jimas gali atne\xc5\xa1ti \xc5\xbealos. Nesvarbu, ar klaidos yra pasteb\xc4\x97tos ar ne. Nereikia dangstyti klaid\xc5\xb3. J\xc5\xb3 atradimas netur\xc4\x97ti kelti apgailestavimo. Reik\xc4\x97t\xc5\xb3 netgi d\xc5\xbeiaugtis, jas atradus, kadangi savalaikis j\xc5\xb3 i\xc5\xa1taisymas i\xc5\xa1gelbsti nuo dideli\xc5\xb3 nuostoli\xc5\xb3 ir i\xc5\xa1tekli\xc5\xb3 \xc5\xa1vaistymo ateityje. B\xc5\xabtina nuolat palaikyti vidin\xc4\x99 drausm\xc4\x99 ir kriti\xc5\xa1k\xc4\x85 laikysen\xc4\x85 net ir ideali\xc5\xb3 projekt\xc5\xb3, id\xc4\x97j\xc5\xb3, vaizdini\xc5\xb3 at\xc5\xbevilgiu.'